“จุรินทร์”เร่งแก้ไขปัญหาข้าวเหนียวราคาแพง สั่งการกรมการค้าภายใน ให้โรงสี ผู้ค้าข้าว รายงานปริมาณสต๊อกที่มีอยู่ ป้องกันปัญหาการกักตุน
“จุรินทร์”เร่งแก้ไขปัญหาข้าวเหนียวราคาแพง สั่งการกรมการค้าภายใน ให้โรงสี ผู้ค้าข้าว รายงานปริมาณสต๊อกที่มีอยู่ ป้องกันปัญหาการกักตุนนายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ หารือร่วมกับนายวิชัย โภชนกิจ อธิบดีกรมการค้าภายใน เพื่อหาแนวทางในการบรรเทาความเดือดร้อนให้กับประชาชนผู้บริโภคข้าวเหนียว เนื่องจากในช่วงสัปดาห์ที่ผ่านมา ราคาข้าวเหนียวในตลาดได้ปรับตัวสูงขึ้น เนื่องจากมีผลผลิตข้าวเหนียวออกสู่ตลาดน้อย เพราะได้รับผลกระทบจากภัยแล้งและเป็นช่วงปลายฤดู  ภายหลังการหารือรองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้กรมการค้าภายใน มีคำสั่งให้โรงสี ผู้ประกอบการค้าข้าวเหนียวและผู้เกี่ยวข้องรายงานสต๊อกข้าวเหนียวในครอบครอง เพื่อป้องกันการกักตุนทั่วประเทศในวันพรุ่งนี้  26 สิงหาคม 2562 เนื่องจากข้าวเหนียวเป็นสินค้าควบคุม ขณะเดียวกัน ได้มอบหมายให้อธิบดีกรมการค้าภายใน ไปหารือกับโรงสี สหกรณ์ และผู้ค้าข้าว เพื่อหาความร่วมมือในการผลิตข้าวเหนียวถุงราคาพิเศษ เพื่อจำหน่ายให้กับประชาชน และเป็นการตรึงราคาข้าวเหนียวบริโภค เพื่อบรรเทาความเดือดร้อนของประชาชนให้ได้มากที่สุดต่อไป